Kimmo Schroderuksen teos *Alamökki* Ylöjärven kaupungintalon edustalla
**Alamökki** (Eppu Normaali -veistos) on Kimmo Schroderuksen tekemä taideteos Ylöjärvellä. Ylöjärven kaupungintalon edustalla oleva teräksinen teos on kunnianosoitus Eppu Normaali -yhtyeelle. Se paljastettiin 29. elokuuta 2018. Teos, jonka kustannusarvio oli 100 000 euroa, rahoitettiin pääosin kulttuuritarkoituksiin annetuin testamenttivaroin.

Teoksen tekotapa ja rakenne
---------------------------

Silikonimuottitekniikalla teokseen on saatu toistettua mökin yksityiskohtia.
Alamökki-teoksen idea syntyi jo teosta toteuttamaan valitun taiteilijan ja Eppu Normaalin ensitapaamisella. Alkuperäinen Alamökki on Martti ja Mikko "Pantse" Syrjän lapsuudenkodin pihapiirissä sijaitseva yhtyeen varhainen harjoituskämppä, joka on toiminut aikanaan Takamaan vanhan koulun keittolana. Martti Syrjän mukaan yhtye oli välittömästi vaikuttunut ideasta.

Veistoksen mallina on ollut Eppu Normaalin ensimmäisen treenikämpän ja myöhemmän studion, "alamökin", päätyseinä. Mökin seinästä on otettu silikonimuotti. Ohut ja kaartuileva veistos on tehty useiden työvaiheiden kautta ja valettu haponkestävästä teräksestä. Valusta on vastannut Taidevalimo P. Venäläinen Oy. Teoksen korkeus on 325 cm, leveys 365 cm, syvyys 70 cm ja se painaa noin 500 kg. Teoksen jalusta on Kurun harmaata graniittia.

Julkistaminen
-------------

Teoksen julkistustilaisuuden pitopaikaksi kaupunki oli varannut kaupungintalon aukion, kirkkopuiston ja näiden välisen tiealueen. Teivon ravikeskuksen pysäköintialueelta oli järjestetty ilmainen bussikuljetus. Juhlassa Eppu Normaali soitti keikan kaupungintaloa vastapäätä olevan talon katolla.

Kommentteja teoksesta
---------------------

Martti Syrjä kuvailee teosta näin: "kaunis, kookas ja kiiltävä esine", joka näyttää "ulkoavaruudesta kaupungintalon eteen laskeutuneelta". Ajatus Alamökin seinästä Ylöjärven keskusaukiolla oli hänestä puhutteleva, absurdi ja yllättävä. Yhtye piti teosta todellisena seinästä revittynä huumorina. Syrjän veljesten Martin ja Mikon äiti Kirsi Kunnas kommentoi teosta: "Se on kaunis veistos ja miellyttää auringonkin silmää".

Ylöjärven kaupunki kunnioitti veistoshankkeella yhtyeen uraa ja sitoutumista kotikaupunkiinsa. Kaupunginjohtaja Jarkko Sorvanto kuvaili hanketta: "Tämä on ollut poikkeuksellinen, sanoisin jopa historiallinen hanke. On hienoa, että Ylöjärven ja Eppu Normaalin pitkä yhteinen tarina sai myös tällaisen muodon." Martti Syrjä kertoi yhtyeen tunnoista: "Historiallista on myös se, että kaupunki osoittaa arvostustaan meille tällä tavalla. Se on tuntunut ihmeelliseltä ja hienolta. Tämä on ensimmäinen asia, joka saa meidät nöyrtymään minkään edessä. Sekin on historiallista".

Lähteet
-------

1. 1 2 3  Elina Nieminen: *Eppu Normaali -veistos paljastettiin Ylöjärvellä – "Onhan se seinästä revityn näköinen"*; Yle 29.8.2018
2. 1 2  Jenna Keto-Tokoi: *Katso kuvat: tällainen on juuri paljastettu Eppu Normaali -veistos – Näin yhtye kommentoi kunnianosoitusta*; Aamulehti 29.8.2018
3. ↑  Eppu Normaali -veistos julkistettiin - "Alamökki" kunnioittaa yhtyeen juuria - Ylöjärven kaupunki *www.ylojarvi.fi*.  Arkistoitu 28.9.2018. Viitattu 28.9.2018.
4. 1 2 3  Petteri Mäkinen: *Alamökki on nyt koko Ylöjärven – Eppu Normaali -veistoksen idea löytyi bändin juurilta, katso kuvat*; Tamperelainen 29.8.2018
5. ↑  Heli Mansikka: *Eppu Normaali -veistos ei jätä katsojaa kylmäksi: "Olisin toivonut sitä Martintappokonetta"*; Yle 30.8.2018
6. ↑  Petteri Mäkinen: *"Seinästä reväisty", "kiiltävä esine", "ulkoavaruudesta laskeutunut" – Eppu-veistos puhuttaa, näin juhlakalut itse kommentoivat veistosta*; Tamperelainen 30.8.2018
7. ↑  Petteri Mäkinen: *He mahdollistivat Alamökin legendan – Tarina opetus: lasten kulttuuriharrastuksen tukeminen kannattaa*; Tamperelainen 30.8.2018

Aiheesta muualla
----------------

* Eppu Normaali; Ylöjärven kaupungin sivusto (Arkistoitu – Internet Archive)